RESOLUCIÓN do 16 de agosto de 2005 pola que se convoca un curso básico de cartografía, orientación e navegación terrestres.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 01/09/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a realización dun curso básico de cartografía, orientación e navegación terrestres, que deberá desenvolverse conforme as seguintes bases:
Primeira.-Obxectivos.
Con este curso preténdese expoñer un método para calcular a situación dun punto coas coordenadas exactas para a localización polos medios de rescate tanto aéreos como terrestres, así como a busca sistemática de persoas desaparecidas, utilizando os coñecementos seguintes:
a) Interpretación de planos en dúas e en tres dimensións.
b) Determinar distancias, largos e alturas por cálculo indirecto.
c) Determinar distancias nos planos entre puntos visibles ou non visibles no mapa.
d) Calcular de forma doada a pendente entre dous puntos.
e) Estimar varias condicións dunha zona de terreo.
f) Poder calcular a contribución do terreo ao comportamento do lume forestal, ao desenvolvemento das inundacións, ao comportamento do vento forte e ás condicións para as axudas aéreas.
g) Poder determinar as direccións cardinais ou a hora universal polas manifestacións naturais (sol, lúa, planetas, estrelas, vexetación).
h) Poder navegar polo terreo valéndose dun compás magnético e dun mapa ou dun receptor GPS.
i) Formación para poder progresar nunha metodoloxía sistemática de busca no terreo.
j) Nocións elementais de como traballa unha cartografía dixital, para que poidan desenvolver maiores coñecementos nesta materia.
k) Técnicas de busca e rescate de persoas.
Segunda.-Destinatarios.
-Persoal técnico da Dirección Xeral de Protección Civil da Xunta de Galicia.
-Xefes de parque, xefes de quenda e outros mandos dos servizos de bombeiros de Galicia.
-Persoal técnico de protección civil da Administración local.
-Presidentes ou xefes de agrupacións de voluntarios de protección civil.
Terceira.-Desenvolvemento.
1. Prazas: o número de prazas ofertadas é de 27.
2. Duración e datas: o curso desenvolverase do día 26 ao día 29 de setembro de 2005, cunha duración de 32 horas lectivas.
O horario será o seguinte:
-Das 10.00 ás 14.00 horas e das 16.00 ás 19.00 horas, de luns a xoves.
3. Lugar: o curso realizarase na sede do Centro de Estudos Xudiciais e Seguridade Pública de Galicia no Concello da Estrada.
Cuarta.-Solicitudes e prazo de inscrición.
1. A inscrición dos participantes é gratuíta.
2. O persoal que desexe participar nestes cursos deberá presentar, cuberta a máquina ou con letra moi clara, a instancia que figura no anexo.
3. O prazo para a presentación de instancias rematará o día 21 de setembro de 2005.
4. As instancias deberán vir asinadas polo xefe do organismo ao que estea adscrito e seladas, e no caso de haber máis dunha solicitude da mesma entidade, relacionalas en orde de preferencia. Este será requisito indispensable para ser admitido no curso.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia a: avenida da Cultura, s/n, 36680 A Estrada ou fax nº 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
A terra no sistema solar:
-Planetas e constelacións.
-A lúa.
-A formación dos corpos celestes.
-Movementos da terra.
Determinación dun punto no espazo:
-Paralelos.
-Meridianos.
-Cálculo de coordenadas angulares.
-Curvas de nivel.
-Pendentes.
A representación do terreo e as escalas:
-Medidas antropométricas para levantamento dun esbozo.
-Escalas.
-Cambios de escalas.
Manexo do compás magnético e cálculos gráficos e trigonométricos:
-O compás magnético e as súas direccións.
-Direccións angulares.
-Declinación magnética.
-Cálculos gráficos.
-Aplicacións trigonométricas.
Tipos de coordenadas e o seu uso:
-Coordenadas angulares e coordenadas UTM.
-Teorema de Pitágoras.
-Cálculo de distancias en coordenadas angulares.
-Cálculo de distancias UTM.
Medicións indirectas en alturas e largos.
-Alturas: método do leñador, de comparación, de reflexión, da proporción e da tanxente.
-Largos: método da viseira, do dobre triángulo e da tanxente.
Levantamento de esbozo:
Orientación do terreo:
-Orientación de día pola posición do sol.
-Orientación de noite pola estrela polar, polas constelacións, os planetas e pola lúa.
-Orientacións por outras manifestacións.
Sistemas GPS.
Introdución á cartografía dixital.
Medios e procedementos específicos de actuación dos membros das unidades de montaña da Garda Civil.
Sistemas de produción cartográfica en Galicia.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios do
Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación á celebración do curso. Tamén poden confirmar a súa admisión chamando ao teléfono: 986 59 02 46.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 16 de agosto de 2005.
P.A. (Decreto 23/1993, 11 de febreiro)
Montserrat Bolívar Chinchilla
Secretaria xeral do Centro de Estudos Xudiciais
e Seguridade Pública de Galicia
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA